कानुनहरु छिटो निर्माण गरौं : पूर्वसभामुख घर्ती
पूर्वसभामुख एवं माओवादी केन्द्रकी नेतृ ओनसरी घर्तीले संघीयतासम्बन्धी कानुन छिटोभन्दा छिटो निर्माण गर्नुपर्ने बताएकी छन् । संघीयता र धर्मनिरपेक्षतामाथि प्रश्न उठाउने काम भएकाले पनि संविधानको व्यवस्थाअनुसार यससम्बन्धी तत्काल कानुन निर्माण गरी कार्यान्वयनमा जान ढिलाई गर्न नहुने उनको भनाइ थियो । 
काठमाडौँ — पूर्वसभामुख एवं माओवादी केन्द्रकी नेतृ ओनसरी घर्तीले संघीयतासम्बन्धी कानुन छिटोभन्दा छिटो निर्माण गर्नुपर्ने बताएकी छन् । संघीयता र धर्मनिरपेक्षतामाथि प्रश्न उठाउने काम भएकाले पनि संविधानको व्यवस्थाअनुसार यससम्बन्धी तत्काल कानुन निर्माण गरी कार्यान्वयनमा जान ढिलाई गर्न नहुने उनको भनाइ थियो । मंगलबार काठमाडौंमा आयोजित ‘अभ्यासमा संघीय लोकतान्त्रिक गणतन्त्र’ विषयक राष्ट्रिय गोष्ठीमा बोल्दै पूर्वसभामुख घर्तीले संसद्‌मा वर्तमान शासन व्यवस्थाबारे राजनीतिक दलहरुले घनिभूत छलफल गर्नुपर्ने आवश्यकतासमेत औंल्याइन् । जनता र जनप्रतिनिधिहरुबीचको ग्यापको कारण पनि संघीयता र धर्म निरपेक्षतामाथि प्रश्न उठाउनेहरुलाई बल पुगेकाले संसद्‌मा त्यस्ता भ्रम चिर्ने गरी छलफल गर्नुपर्ने उनले बताइन् ।पूर्वसभामुख घर्तीले भनिन्, ‘संविधानमा संघीयतालगायत जे व्यवस्था गरिएको छ । त्यो व्यवस्थालाई कार्यान्वयन गरौं । हामीले चाँडोभन्दा कानुन निर्माण गर्नुपर्छ । अहिले निजामती ऐन, प्रहरी ऐन एवं प्रकारले धर्म निरपेक्षतासम्बन्धी पनि भयंकर प्रश्न उठेको छ । यसमा पनि हामीले ठोस कानुनी व्यवस्था गरेका छैनौं । यस्ता कानुनी व्यवस्थाहरु चाहिँ चाँडोभन्दा चाँडो गर्नु पर्छ ।’पूर्वसभामुख घर्तीले संसद्‌लाई कानुन निर्माण गर्ने थलोको रुपमा स्थापित गराउन पनि राजनीतिक दलहरु लाग्नुपर्ने बताइन् ।